b'\n_START_ARTICLE_\nAntiokhos I Soter\n_START_SECTION_\nNuoruus\n_START_PARAGRAPH_\nAntiokhoksen vanhemmat meniv\xc3\xa4t naimisiin Aleksanteri Suuren j\xc3\xa4rjest\xc3\xa4miss\xc3\xa4 h\xc3\xa4iss\xc3\xa4 Susassa. Monet makedonialaiset upseerit saivat Susassa persialaisen vaimon. Muista poiketen Seleukoksen ja Apaman liitto kuitenkin kesti. Muut makedonialaiset luopuivat persialaisista vaimoistaan pian Aleksanterin kuoleman j\xc3\xa4lkeen. Antiokhos syntyi noin vuonna 323 eaa. Noin samoihin aikoihin Aleksanterin kuoleman kanssa. Ep\xc3\xa4ilem\xc3\xa4tt\xc3\xa4 Antiokhos pakeni is\xc3\xa4ns\xc3\xa4 kanssa Egyptiin vuonna 315 eaa. ja eli siell\xc3\xa4 siihen asti, kun Seleukos p\xc3\xa4\xc3\xa4si palaamaan Babyloniin noin vuonna 311 eaa. Ipsoksen taistelussa Antiokhos johti is\xc3\xa4ns\xc3\xa4 ratsuv\xc3\xa4ke\xc3\xa4, joka oli etup\xc3\xa4\xc3\xa4ss\xc3\xa4 persialaista. Antiokhos kunnostautui taistelussa ja h\xc3\xa4nen ansiostaan Demetrioksen joukot joutuivat erilleen Antigonoksen joukoista. Paljon muuta Antiokhoksen nuoruudesta ei tiedet\xc3\xa4k\xc3\xa4\xc3\xa4n.\n_START_SECTION_\nHallitsijakumppani\n_START_PARAGRAPH_\nAntiokhos mainitaan seuraavan kerran l\xc3\xa4hteiss\xc3\xa4 vuoden 294/293 eaa. kriisin aikana. Seleukos oli liittoutunut Demetrioksen kanssa ja nainut t\xc3\xa4m\xc3\xa4n tytt\xc3\xa4ren Stratoniken. Seleukoksen ja Demetrioksen liitto hajosi ja samaan aikaan Seleukos erosi Stratonikest\xc3\xa4. T\xc3\xa4m\xc3\xa4n j\xc3\xa4lkeen Antiokhos meni naimisiin \xc3\xa4itipuolensa Stratoniken kanssa. Samalla Seleukos nimitti poikansa hallitsijakumppanikseen ja it\xc3\xa4isten maakuntien hallitsijaksi. Ilmeisesti Antiokhoksen ja Stratoniken liitto oli onnistunut. Antiokhos oli tuolloin noin 30-vuotias, ja on ep\xc3\xa4ilty ett\xc3\xa4 h\xc3\xa4nell\xc3\xa4 olisi ollut aikaisempi vaimo Nysa. _NEWLINE_Antiokhos hallitsi ilmeisesti Babyloniaa ja Persiaa samalla kun h\xc3\xa4nen is\xc3\xa4ns\xc3\xa4 keskittyi l\xc3\xa4ntisempiin alueisiin. Antiokhoksen toimista ei tiedet\xc3\xa4 paljoakaan, mutta h\xc3\xa4n perusti ilmeisesti uudelleen Mervin kaupungin ja nimesi sen uudelleen Antiokeiaksi. Antiokhos valvoi ehk\xc3\xa4 my\xc3\xb6s Demodamasta, jonka tiedet\xc3\xa4\xc3\xa4n toimineen Iaksartes-joella. Antiokhos vaikutti kuitenkin my\xc3\xb6s l\xc3\xa4nness\xc3\xa4. H\xc3\xa4nen tiedet\xc3\xa4\xc3\xa4n tehneen uhrauksen Apollonille vuonna 288 eaa. Didymassa. Miletokselle Antiokhos lahjoitti stoan. Kiitollinen kaupunki pystytti Antiokhokselle patsaan Didymaan. Jos is\xc3\xa4n ja pojan v\xc3\xa4lill\xc3\xa4 oli vihamielisyytt\xc3\xa4 niin t\xc3\xa4m\xc3\xa4 hiipui ajan my\xc3\xb6t\xc3\xa4.\n_START_SECTION_\nKuningas\n_START_PARAGRAPH_\nAntiokosta ei mainita kriisiss\xc3\xa4, joka johti Seleukoksen ja Lysimakhoksen v\xc3\xa4liseen sotaan ja Korupedionin taisteluun jossa Lysimakhos kaatui. Ennen sotaa Antiokhos sai is\xc3\xa4lt\xc3\xa4\xc3\xa4n vastuulleen "Aasian" vuonna 281 eaa. Seleukos hy\xc3\xb6kk\xc3\xa4si t\xc3\xa4m\xc3\xa4n j\xc3\xa4lkeen Eurooppaan, mutta Ptolemaios Keraunos, Egyptin hallitsijan Ptolemaios I:n poika, murhasi h\xc3\xa4net Traakiassa. Antiokhos selviytyi is\xc3\xa4ns\xc3\xa4 murhan j\xc3\xa4lkeisest\xc3\xa4 kriisist\xc3\xa4 hyvin. Pergamonin hallitsija Filetairos auttoi Antiokhosta saamaan takaisin is\xc3\xa4ns\xc3\xa4 tuhkat. Ptolemaios Keraunos tyytyi viem\xc3\xa4\xc3\xa4n osan Lysimakhoksen armeijasta Makedoniaan, eik\xc3\xa4 ryhtynyt taistelemaan Antiokhosta vastaan V\xc3\xa4h\xc3\xa4n-Aasian herruudesta. _NEWLINE_Antiokhos ajautui kuitenkin pian sotaan Bithyniaa ja Antigonos Gonatasta vastaan. Antigonos ja Antiokhos tekiv\xc3\xa4t kuitenkin yhteisty\xc3\xb6t\xc3\xa4 kelttej\xc3\xa4 vastaan. Kummatkin l\xc3\xa4hettiv\xc3\xa4t joukkoja Thermopylain puolustukseen. Antiokhos soti my\xc3\xb6s Ptolemaiosta vastaan, mutta t\xc3\xa4st\xc3\xa4 sodasta ei tiedet\xc3\xa4 paljon. Antiokhos menetti Ptolemaiokselle Miletoksen noin vuonna 279 eaa. Suurempi uhka olivat keltit, jotka nyt hy\xc3\xb6kk\xc3\xa4siv\xc3\xa4t V\xc3\xa4h\xc3\xa4\xc3\xa4n-Aasiaan Bithynian hallitsijan Zipoiteen yllytt\xc3\xa4m\xc3\xa4n\xc3\xa4. Sota kelttej\xc3\xa4 vastaan kesti vuosia, mutta lopulta Antiokhos kukisti heid\xc3\xa4t taistelussa, osittain sotanorsujensa ansiosta. Keltit asettuivat asumaan alueelle joka ajan my\xc3\xb6t\xc3\xa4 sai nimen Galatia. Antiokhos haavoittui ehk\xc3\xa4 taistelussa kelttej\xc3\xa4 vastaan. Kelttej\xc3\xa4 vastaan saamastaan voitosta Antiokhos sai lis\xc3\xa4nimen soter ("pelastaja")._NEWLINE_Antiokhos solmi liiton Makedonian hallitsijan Antigonos Gonataan kanssa ja antoi t\xc3\xa4lle vaimoksi sisarpuolensa Filan. Antiokhos antoi tytt\xc3\xa4rens\xc3\xa4 Apaman Kyrenaikan hallitsijalle Magasille, joka yritti saavuttaa itsen\xc3\xa4isyytt\xc3\xa4 Ptolemaiosten Egyptist\xc3\xa4. Kummatkin avioliitot olivat suunnattu Ptolemaios II:a vastaan. T\xc3\xa4m\xc3\xa4 johtikin 270-luvulla, niin sanottuun Ensimm\xc3\xa4isen Syyrialaissodan. T\xc3\xa4m\xc3\xa4 sota loppui noin 272 eaa. _NEWLINE_Antiokhos teki pojastaan Seleukoksesta hallitsijakumppaninsa. Jostain syyst\xc3\xa4 Antiokhos antoi teloittaa Seleukoksen noin vuonna 267 eaa. ja nimitti toisen poikansa Antiokhos II:n kanssahallitsijakseen. _NEWLINE_Vuonna 262 eaa. Antiokhos yritti kukistaa Pergamonin kuningaskunnan, mutta h\xc3\xa4n k\xc3\xa4rsi tappion Sardesin l\xc3\xa4hell\xc3\xa4. Samana vuonna Antiokhos antoi teloittaa poikansa Seleukoksen jota h\xc3\xa4n syytti kapinasta. Kun Antiokhos kuoli vuonna 261 eaa. h\xc3\xa4nen poikansa Antiokhos II nousi valtaistuimelle.'